ხამეს როდრიგესი
ხამეს დავიდ როდრიგეს რუბიო (ესპ. James David Rodríguez Rubio; დ. 12 ივლისი, 1991, კუკუტა) — კოლუმბიელი ფეხბურთელი. ფეხბურთის გულშემატკივრებში უფრო ცნობილია როგორც ხამესი. „ევერტონისა“ და კოლუმბიის ეროვნული ნაკრების შემტევი ნახევარმცველი. 2014 წლის ბრაზილიისა და 2018 წლის რუსეთის მსოფლიო ჩემპიონატების მონაწილე კოლუმბიის ეროვნული ნაკრების შემადგენლობაში. 2014 წელს ის მსოფლიოს ერთ-ერთ საუკეთესო ფეხბურთელად იყო მიჩნეული. ფეხბურთის სპეციალისტების საყოველთაო შეფასებით, იგი ერთ-ერთი გამორჩეული მოთამაშეა როგორც ფიზიკური მომზადების, ასევე, ტექნიკური და ტაქტიკური თვალსაზრისით, როგორც გამთამაშებელს (ე. წ. ფლეიმეიქერს) და შემტევ ნახევარმცველს გააჩნია მოედნის საუცხოო ხედვა — შეტევის ორგანიზების როგორც საწყის, ისე დასკვნით ფაზებში. გუნდის ლიდერისთვის დამახასიათებელ თვისებებთან, მათ შორის, გამორჩეულ ბრძოლისუნარიანობასა და გამძლეობასთან ერთად — ხასიათდება აგრეთვე, მეტოქეთათვის მოულოდნელი, სწრაფი, არაორდინალური და ეფექტიანი გადაწყვეტილების მიღების უნარით, რასაც ხშირად გადამწყვეტი წარმატება მოუტანია მისი გუნდისთვის. ფლობს ძლიერ და ზუსტ დარტყმას. მიიჩნევენ თავისი თანამემამულის, ყველა დროის ერთ-ერთი საუკეთესო კოლუმბიელი ფეხბურთელის — კარლოს ვალდერამას ღირსეულ მემკვიდრედ.